ཟི༽ པྲ་ཡི་ལྷ་མོའི་ཤྭ་མོ་ཀུན་གསལ་སྒྲོན་མེ་ཉི་མའི་དཀྱིལ་འཁོར་བཞུགས་སོ།། ཌཱཀྐི་པྲ་རྒྱལ་སྐུ་ལ་འདུད། «ཅེས་པ་འདི་ཡང་པྲ་ལྷ་གསལ་ནས། གསེར་སྐྱེམས་བཏང་ལ། » སྟོང་པའི་ལས་རང་ཉིད་སྐད་ཅིག་གིས་མདུན་གྱི་ནམ་མཁར་གསལ་བྱེད་པྲ་ཡི་ལྷ་མོ་སྤྱན་དྲངས། ཨོཾ་ཨཱཿཧཱུྃ༔ ཆོས་དབྱིངས་རང་བྱུང་གསལ་བའི་དབྱིངས་ཀློང་ནས༔ དུར་ཁྲོད་ཚོགས་ཁང་ཏི་སྒྲོའི་གནས་མཆོག་ནས༔ མ་ཅིག་ལས་ཀྱི་མཁའ་འགྲོ་གཤེགས་སུ་གསོལ༔ ཟབ་གསང་ཡེ་ཤེས་དགྱེས་པས་གནས་འདིར་བཞུགས༔ དམ་རྫས་མཆོད་གཏོར་གསེར་སྐྱེམས་གཉན་པོ་བཞེས༔ སྒྲུབ་པའི་རིག་འཛིན་རྣལ་འབྱོར་བུ་བཞིན་སྐྱོངས༔ མ་ཡེངས་བསྟན་པའི་བྱ་ར་མཛད་དུ་གསོལ༔ «གསལ་བྱེད་སྔགས། » ཨོཾ་ཀ་ར་ཀ་ར་ད་ང་ར་ད་ང་ར་ཐིབ་ཐིབ་ཐ་ཡེ་སྭཱ་ཧཱ། «གསལ་བྱེད་སྔགས་སྟོང་ཙམ་བརྗོད་ལ། » བྷྱོཿ ཀཱ་ལི་ཀཱ་ལི་དྷེ་ཝི་ཀཱ་ལི་བཛྲ་ས་མཱ་ཡ་ཛ་ཛཿ «ཅི་ནུས་མཐར་སྤྲོ་བར་མོས་ན་གསེར་སྐྱེམས་དང་བཅས། » བྷྱོཿ མ་ཅིག་ལས་ཀྱི་མཁའ་འགྲོ་མ༔ དཀར་གསལ་འཛུམ་མདངས་ཡ་ལ་ལ༔ སྐུ་ལ་དར་དཀར་གོ་ཟུ་གསོལ༔ རིན་ཆེན་ཐོར་ཚུགས་ཤིགས་སེ་ཤིག༔ དར་དཔྱངས་ཅོད་པན་པུ་རུ་རུ༔ ཕྱག་གཡས་སྣ་ཚོགས་མདའ་དར་འཛིན༔ གཡོན་པས་འཕྲུལ་གྱི་མེ་ལོང་བསྣམས༔ རཏྣ་མཛེས་པའི་རྒྱན་འཕྱང་ལྡན༔ ཀླུ་ཡི་ཆུ་རྟ་སྔོན་པོ་ཆིབས༔ སྒ་སྲབ་དར་སྟན་ཁྲིགས་སེ་ཁྲིག༔ རྫུ་འཕྲུལ་མངའ་བའི་ཤུགས་འཆང་མ༔ གསང་བ་གཏེར་གྱི་གྲོགས་མཛད་མ༔ སངས་རྒྱས་བསྟན་པའི་བྱ་ར་མ༔ ལས་བཞི་མཁའ་འགྲོའི་ཚོགས་བཅས་ཀྱིས༔ དམ་རྫས་གསེར་སྐྱེམས་མཆོད་པ་བཞེས། །རྣོ་མཐོང་གསལ་བའི་སྒྲོན་མེ་སྟོན། །གཙུག་ལག་ལྷ་དང་རྩིས་ཀྱི་བདག །ལོ་ཟླ་ཞག་དུས་ཚེས་ཀྱི་བདག །ཡུལ་རིའི་གཞི་གནས་མ་ལུས་ལ། །དམ་རྫས་གསེར་སྐྱེམས་མཆོད་པ་བཞེས། །རྣོ་མཐོང་གསལ་བའི་སྒྲོན་མེ་སྟོན། །བརྟག་བྱའི་བྱ་བ་གང་འདི་དག །ལེགས་ཉེས་བླང་དོར་མ་འཛོལ་བར། །ཐེ་ཚོམ་མེད་པར་མངོན་སུམ་དུ། །ཡེ་ཤེས་སྤྱན་ལྡན་ཁྱེད་ཀྱིས་སྟོན། །སྔོན་ཚེ་གུ་རུའི་བཀའ་བཞིན་དུ། །བཅོལ་བའི་ཕྲིན་ལས་འགྲུབ་པར་མཛོད། «མཐར་ཡེ་དྷརྨ་བརྗོད་ལ། » བདག་གིས་བརྟག་བྱའི་བདེན་པ་བརྡར་བས་ལེགས་ཉེས་ཅི་ཡོང་གསལ་པོར་བླང་དོར་ནོར་བ་མེད་པར་སྟོན་ཅིག །«བཟླས་ཤྭ་དང་ཕྲེང་བ་སོགས་ལ་ཕུ་བཏབ། ཐེ་ཚོམ་མེད་པར་དབབ་པར་བྱའོ། ཕྲེང་བ་ལ་བཅད་པའི་གྲངས་ནི་སུམ་ཚོ་རུ་གཅོད་དགོས་པ་ཡིན། ཤྭ་ཡིན་ན་དུང་ཤྭ་ལ་སྔགས། ཤྭ་དང་ཕྲེང་བ་གང་བྱས་ཀྱང་ཆོག» ༼༡༽ ཤྭ་མིག་གཅིག་ལ་བབས་ན། «བསྟན་པའི་ཆོས་ཕྱྭ་ནི། » གངས་དཀར་རྩེ་ལ་སེང་ཆེན་འགྱིང་། །གཡུ་རལ་སྤྲུགས་པས་གླིང་བཞི་སྲུང་། །ཆོས་རྒྱལ་བླ་མ་རྒྱལ་པོ་སོགས། །བན་བོན་མི་ཆེན་ཁོང་ལ་བཟང་། «༈ ཁྱིམ་ཕྱྭ་ནི། » མི་ནོར་ཟས་ནོར་ལོངས་སྤྱོད་མངའ་ཐང་ཕྱུགས་གསུམ་འཕེལ། «༈ སྐྱེས་པའི་ཕོ་ཕྱྭ་ནི། » མི་ཁྱོད་གཙོ་བོ་མི་ཆེན་གྱི་རྒྱུད་ཡིན་པས། ལག་གང་གི་ནོར་སྤྱོད། རྒྱབ་གང་གི་གོས་གྱོན། ཁ་གང་གི་ཟས་ཟ། སྤང་གང་གི་རྟ་རྒྱུགས། མིག་གང་གི་ལྟད་མོ་བལྟ། བདེ་སྐྱེད་ལྡན་པའི་མོ་འདི་བཟང་བ་ཡིན། «༈ སྲོག་ཕྱྭ་ནི། » ལུས་ཀྱི་བང་མཛོད་ལ་སྲོག་གི་གཡུང་དྲུང་འཁྱིལ། ལོ་གསུམ་བར་དུ་བཙན་དུག་རྗེན་ཟས་བྱོས་ཀྱང་མི་འཆི། མི་མགོ་ཐོ་བས་བརྡུངས་ཀྱང་མི་འཆི། ཚེ་སྲོག་བྲག་ལས་སྲ་བས་བཟང་ངོ་། «༈ སྲིད་ཕྱྭ་ནི། » བུ་དང་བུ་མོ་ཡི་མཚོ་རྡོལ་བས་ལེགས། །བཟའ་མི་འགྲོགས་ཡུན་རིང་། བཟའ་མི་བཟང་ལ་མང་ངོ་། «༈ བུ་ཆུང་གི་སྲིད་ཕྱྭ། » ཚེ་རིང་ཕན་ཐོག་པས་བཟང་། «༈ ནོར་ཕྱྭ་ནི། » བཙན་ཕྱུག་འཕན་དར་བཟང་། «ལམ་ཕྱྭ་ནི། » གསེར་སྡེར་གཡུ་གཞོང་ནོར་བུའི་རྫས་ཀྱིས་བཀང་། «༈ དགྲ་ཕྱྭ་ནི། » དགྲ་མེད་གཉེན་དང་འཕྲད་པས་བཟང་། «༈ གྲོགས་ཕྱྭ་ནི། » གྲོགས་ངོ་ཆེ་ལ་ཕུན་སུམ་ཚོགས་པས་བཟང་། ཟས་ཤ་ཆང་གཉིས་ལ་ངོམས་ཤིང་ཟ། བསང་གསོལ་དང་གཡང་སྐྱབས་ལྷ་མོའི་གསོལ་ཁ། རྟེན་འཛུགས་བྱས་ན་བཟང་། ༈ «བློ་ཕྱྭ་ནི། » བློ་འདི་ལྷ་ཡི་བྱས། བསམ་དོན་འགྲུབ་པས་ཤིན་ཏུ་བཟང་། ༈ ས་ཆ་ཡུལ་འཛིན་གྱི་མོ་ལ་བཙན་གསོལ་དང་གཡང་སྐྱོབས་བྱས་ན་ཤིན་ཏུ་བཟང་། «༈ ཁང་པ་དང་ཨེ་འཕྲོད་ཅེ་ན། » མི་དང་ལྷ་གཉིས་ཀ་འཕྲོད། དགའ་མགུ་ཡི་རང་། མི་དར་ཕྱུག་དར་ཁྱིམ་དང་རྭ་བ་གང་བཀྲ་ཤིས་པས་བཟང་། «༈ ཞུ་བ་ཨེ་གནང་ཞེ་ན། » དོན་གང་ཞུས་ན་ཡང་གནང་བར་འདུག་པས་བཟང་། «༈ དོན་ཕྱྭ་ནི། » ངོ་སོ་གྲོགས་དང་བཅས་པར་གང་བསམ་འགྲུབ་པས་བཟང་། «༈ མགྲོན་ཕྱྭ་ནི། » དགའ་སྤྲོ་དང་བཅས་པར་མྱུར་བར་སླེབ་པས་བཟང་། «༈ ཚོང་ཕྱྭ་ནི། » ཚོང་གྲོགས་ལྷ་ཡིས་བྱས་མི་ཁ་གླེང་གྱོད་མེད་པས་བཟང་། ༈ «ཉེན་གྱོད་ཡོད་མེད་ནི། » ཉེན་གྱོད་མེད། གཏམ་སྙན་སྟོང་གསུམ་ཁྱབ། «༈ སློབ་དཔོན་དང་ཨེ་འཕྲོད་ཅེ་ན། » ཐུགས་རྗེ་དང་བྱིན་རླབས་མྱུར་དུ་ཞུས་ན་ཤིན་ཏུ་འཕྲོད་པས་བཟང་། «༈ སྨན་པ་ཨེ་འཕྲོད་ཅེ་ན། » ལྷ་རྗེ་ལ་གཏང་རག་གཟབ། ཤིན་ཏུ་འཕྲོད་པས་བཟང་། «༈ བུ་ཆུང་འདི་ཆོས་པ་ཨེ་ཡོང་ཞེ་ན། » བུ་ཆུང་འདི་ཆོས་བྱས་ན་ཤིན་ཏུ་བཟང་། «༈ སྨན་དཔྱད་གཏར་བསྲེག་རིམ་འགྲོ་ཨེ་འཕྲོད་ཅེ་ན། » ཤིན་ཏུ་འཕྲོད་པས་བཟང་། «༈ ནད་པ་ཨེ་སོས་ཞེ་ན། » སྲོག་ལྷས་འཚོས། ཚེ་ཉི་ཟླ་ལྟར་མཉམ་པས་མི་ཤི་བས་བཟང་། «༈ གདོན་ཕྱྭ་ནི། » བདུད་དང་མ་མོ་གསོན་འདྲེ་གདོན། བདུད་བཟློག །མ་མོའི་མདོས། འདྲེ་མོ་བཀར་ཡས་སོགས་བྱ། «༈ བོར་སྟོར་ཨེ་རྙེད་ཅེ་ན། » གཡང་སྒོ་མ་རལ་པས་མྱུར་དུ་བཙལ་ན་རྙེད་པས་བཟང་། «༈ དགྲ་ཇག་རྐུན་གསུམ་ཨེ་ཐུལ་ཞེ་ན། » དགྲ་ཕམ་རང་རྒྱལ་ཁ་ལོན་པས་བཟང་། «༈ སེམས་ཅན་བསྟེན་པས་ཨེ་འཕྲོད་ཅེ་ན། » ཤིན་ཏུ་འཕྲོད་པས་བཟང་། «༈ མཛའ་རོགས་ཨེ་རྙེད་ཅེ་ན། » རྙེད་པས་བཟང་། «༈ སྲིད་ཨེ་ཆགས་ཞེ་ན། » སྲིད་པ་ཕོ་རྒྱུད་སོང་བས་བཟང་། «༈ ཤགས་ཁ་རྒྱལ་ལམ་ཞེ་ན། » ཁོའི་མགོ་ལ་མུ་གབ་ཞྭ་གྱོན་ནས་འདུག་པས་རང་རྒྱལ་ལ་ཁ་སྨྲས་མེད་པས་བཟང་། «༈ ཆང་ཕྱྭ་ནི། » ཆང་ནི་ཞིམ་པས་གསེར་སྐྱེམས་བདུད་རྩིས་གཏམས་དང་འདྲ་བས་བཟང་། «༈ རྩེ་མོའི་རིགས་ཨེ་འཕྲོད་ཅེ་ན། » དགའ་བར་འཕྲོད་པས་བཟང་། «༈ ཁ་ཆར་ཨེ་འབེབས་ཞེ་ན། » ཁ་ཆར་མྱུར་དུ་འབེབས་པས་བཟང་། «༈ དཀོར་ཕྱྭ་ནི། » དཀོར་ཤིན་ཏུ་འཕེལ་བས་བཟང་། «༈ ལམ་ཕྱྭ་ཨེ་འཕྲོད་ཅེ་ན། » ལམ་འཕྲང་མེད་པས་བཟང་། «༈ དགྲ་ཕྱྭ་ནི། » མི་ཁྱོད་ལ་དགྲ་ལྷས་མགོན་པས་ཕྱོགས་བཞི་མཚམས་བརྒྱད་གར་འགྲོ་ལམ་ལ་དགྲ་མེད་པས་བཟང་། ༼༢༽ ཤྭ་མིག་གཉིས་པ་བབས་ན། «༈ བསྟན་པའི་ཆོས་ཕྱྭ་ནི། » འོ་མའི་རྒྱ་མཚོ་ལ་ཁྲག་གི་ཆར་པ་འབེབས། གངས་དཀར་རྩེ་ལ་གནམ་ལྕགས་ཐོག་རྡོ་ལྷུང་ཟེར་བས་ངན། རྒྱལ་བཀའ་སྒྲོག །ཆོ་ག་འཚོགས། མཚན་འབར་གསོ། རྒྱུན་བསྟེན་གསོལ་མཆོད་རིགས། བཀའ་ཕུར་གཤིན་གསུམ། གདུགས་དཀར་བཟློག་བསྒྱུར། ལས་བཞིའི་སྦྱིན་སྲེག །སྤོང་དག་སོགས་ལ་འབད་པ་གལ་ཆེ། «༈ ཁྱིམ་ནི་ཨེ་འཕྲོད་ཅེ་ན། » ངན་པས་གསེར་གྱི་ཀ་བ་འགྱེལ། གཡུ་ཡི་གདུང་མ་ཆག །ཡས་ཀྱི་བདུད་གཡོས། མས་ཀྱི་སྲི་ལངས། ཤི་ཆད་འོང་བས་ཤིན་ཏུའང་ངན། «༈ སྐྱེས་པའི་ཕོ་ཕྱྭ་ནི། » གཞིས་ལ་འདུག་ན་ཤི་ཆད་འབྱུང་། བྱིས་སུ་འགྲོ་ན་བོར་སྟོར་འབྱུང་། གཡས་ནས་རྙེད་ན་གཡོན་ནས་འཆོར། ལུས་ཀྱི་སྟོབས་ཤོར། ཁ་ཡི་གཏམ་ཟད་པས་ངན་ནོ། «༈ སྲོག་ཕྱྭ་ནི། » མི་འཕྲོད་ཕ་མེའི་དུར་སྲི་ལངས། ནད་དྲག་པོ་འོང་ཉན་ཆེ། རྒྱལ་བཀའ་དག་སྒྲོག་སོགས་རིམ་འགྲོ་སྟོབས་ཆེན་དགོས། «༈ སྲིད་ཕྱྭ་ཨེ་འཕྲོད་ཅེ་ན། » བུད་མེད་ཀྱི་སྲིད་ཕུག་ཏུ་འདྲེ་མོས་གནོད་པ་འབྱུང་བས་ངན། «༈ བུ་ཆུང་གི་སྲོག་ཕྱྭ་ནི། » ཤིང་ཁའི་བྱེའུ་ཆུང་ཁྲས་བཅོམ་པ་དང་འདྲ། «༈ ནོར་ཕྱྭ་ནི། » ཤི་ཆད་དང་གོད་ཁ་ཡོང་ངོ་ཆེ་བས་ངན། «༈ བློ་ཕྱྭ་ནི། » བློ་འདྲེ་ཡིས་བསླུས་པས་བསམ་དོན་མི་འགྲུབ་པས་ངན་ནོ། «༈ གྲོགས་ཕྱྭ་ནི། »གྲོགས་ཕྱི་ནས་ཚུར་ཡོང་མེད་ཁར་ཕར་འཆོར་ཉེན་ཡོད། «༈ ས་ཆ་ཡུལ་འཛིན་གྱི་མོ་ལ། » མི་ལ་མཛེ་འོང་། ཕྱུགས་ལ་གོད་ཁ་ཡོང་། འཕོ་སྐྱས་ཡང་ཡང་ཡོང་བས་ངན། «༈ ཁང་པ་ཨེ་འཕྲོད་ཅེ་ན། » མི་འཕྲོད་པས་ས་འདིར་བཀྲ་མི་ཤིས། ནམ་ཕུགས་མི་ནོར་རྗེས་མེད་དུ་འགྲོ་བས་ངན་ནོ། «༈ ཞུ་བ་ཨེ་གནང་ཞེ་ན། » མི་གནང་ཁ་འགྱོད་སྙིང་སྟོང་འོང་བས་ངན་ནོ། དོན་མེད་སྟོང་ལོག་བྱེད། ཕེད་སྟོང་ཕྲག་པར་ཁུར་བས་ཤིན་ཏུ་ངན། «༈ མགྲོན་ཕྱྭ་ནི། » མགྲོན་མི་འོང་བས་ངན། «༈ ཚོང་ཕྱྭ་ནི། » ཚོང་ཉེས་ཡོང་བས་ངན། «༈ སློབ་དཔོན་ཨེ་འཕྲོད་ཅེ་ན། » མི་འཕྲོད་པས་ཤིན་ཏུ་ངན། «༈ སྨན་པ་ཨེ་འཕྲོད་ཅེ་ན། » ཕན་ལས་གནོད་པ་མང་བས་མི་འཕྲོད། «༈ སྨན་དཔྱད་གཏར་བསྲེག་ཨེ་འཕྲོད་ཅེ་ན། » མི་འཕྲོད་སྨན་དཔྱད་བཤོལ་ན་ལེགས། «༈ བུ་ཆུང་གི་ཆོས་ཕྱྭ་ནི། » ཆོས་མགོ་མི་ཐོན་མི་ཁ་ཆེ་བས་ངན། «༈ ནད་པ་ཨེ་སོས་ཞེ་ན། » འདྲེ་ངན་གྱི་སྲོག་བཅད་ཉེན་ཆེ་བས་ངན། «༈ གདོན་ཕྱྭ་ནི། » གཟའ་དང་རྒྱལ་པོས་གདོན། གཟའ་མདོས་དང་། རྒྱལ་མདོས། གུ་རུ་ཞི་དྲག་གི་ཚོགས་འབུམ་བཏང་ན་ལེགས། «༈ བོར་སྟོར་ཨེ་རྙེད་ཅེ་ན། » བོར་སྟོར་མྀ་ཡིས་ཁྱེར་དེས་བྱའོ། «༈ དམག་ཇག་ཨེ་ཐུལ་ཞེ་ན། » འཆི་བདག་འདྲ་བ་མྱུར་དུ་སླེབས་པས་མགོ་ཆག་རྐང་གྲུག་ཡོང་བས་རང་ཕམ། མི་ནོར་ཐམས་ཅད་མི་ལ་ཤོར་བས་ཤིན་ཏུ་ངན། «སེམས་ཅན་ཨེ་འཕྲོད་ཅེ་ན། » ཕན་མི་ཐོགས་པས་མི་འཕྲོད་ངན། «༈ མཛའ་རོགས་ཨེ་རྙེད་ཅེ་ན། » མི་རྙེད་གལ་ཏེ་རྙེད་ན་གྱོད་དང་ཁ་མཆུ་གོད་ཁ་འོང་བས་ངན། «༈ སྲིད་ཨེ་ཆགས་ཤེ་ན། » མི་ཆགས་སྲིད་ཀྱི་མཚོ་མོ་སྐམ་པའི་ངོ་། «༈ ཤགས་ཁ་འབྱེད་ན་ཨེ་འཕྲོད་ཅེ་ན། » མི་འཕྲོད་ཤིན་ཏུ་ངན། «༈ ཆང་ཕྱྭ་ནི། » ཆང་མི་ཞིམ་པས་ངན། «༈ བཟོ་རིགས་ཨེ་འཕྲོད་ཅེ་ན། » མི་འཕྲོད་བཤོལ་ན་ལེགས། «༈ ལོ་ཨེ་ལེགས་ཤེ་ན། » མི་ལེགས། «༈ ཁ་ཆར་ཨེ་འབེབས་ཤེ་ན། » ཁ་ཆར་མི་འབེབས་ཐན་པ་འོང་བས་ངན། «༈ རྩེ་མོ་ཨེ་འཕྲོད་ཅེ་ན། » མི་འཕྲོད་ངན། «༈ ལམ་ཕྱྭ་ཨེ་འཕྲོད་ཅེ་ན། » བོར་སྟོར་ཡོང་བས་ངན། «༈ དཀོར་ཕྱྭ་ནི། » དཀོར་མི་ཡོང་བས་ངན། «༈ དགྲ་ཕྱྭ་ནི། » དགྲ་བཙན་ལ་ཁས་གྲགས་ཤིག་འོང་བས་ངན། ༼༣༽ ཤྭ་མིག་གསུམ་པ་ལ་བབས་ན། «༈ བསྟན་པའི་ཆོས་ཕྱྭ་ནི། » གནམ་འཁོར་ལོ་རྩིབས་བརྒྱད་ཀྱི་འོག་ནས་གསེར་གྱི་ཉི་མ་དགུ་ཤར། ས་པདྨ་འདབ་བརྒྱད་ཀྱི་སྟེང་ན་རིན་པོ་ཆེ་སྣ་དགུའི་ཁྲི་བརྩེགས་པས་གང་ལའང་བཟང་པོར་ཤར། «༈ ཁྱིམ་ཕྱྭ་ནི། » མི་མང་ཕྱུགས་འཕེལ་བུ་ནོར་གྱི་ཆར་འབེབས་པས་ཤིན་ཏུ་བཟང་། «༈ ཕོ་ཕྱྭ་ནི། » ཕོ་ལྷ་དགྲ་ལྷ་མཆོད་ཅིང་བཟང་། «༈ སྲོག་ཕྱྭ་ནི། » ཚེ་རིང་ནད་མེད་པས་བཟང་། «༈ སྲིད་ཕྱྭ་ནི། » སྲིད་ཕུག་ཆེ། ནད་མེད་གཉེན་གྱིས་བྱམས་གཅེས་ཆེ་ལ་ཡུན་རིང་བཟང་། «༈ བུ་ཆུང་སྲིད་ཕྱྭ་ནི། » ལོ་ལྔའམ་བཅུ་ཚུན་ལ་བར་ཆད་མི་འོང་། དབང་ཐང་ཆེ་ཞིང་མི་ཆེན་འོང་བས་བཟང་། «༈ ནོར་ཕྱྭ་ནི། » གསེར་གཞོང་མར་ཁུས་གང་། ཟས་ནོར་ལོངས་སྤྱོད་འཕེལ་བས་བཟང་། «༈ བློ་ཕྱྭ་ནི། » ཤིན་ཏུ་ལེགས་པས་རབ་ཀྱི་མཆོག་ཡིན་བཟང་། «༈ གྲོགས་ཕྱྭ་ནི། » གྲོགས་ཕུན་སུམ་ཚོགས་པར་འོང་བས་བཟང་། ༈ «ས་ཆ་ཡུལ་འཛིན་གྱི་མོ་ལ། » རྨང་གཞི་རིན་ཆེན་གསེར་ལས་བྱས། འགྱུར་མེད་གཡུང་དྲུང་རིན་ཆེན་ཡིན། མི་ནོར་ཟས་གསུམ་འཛོམས། ལོངས་སྤྱོད་འཕེལ་བས་བཟང་། «༈ ཞུ་བ་ཨེ་གནང་ཞེ་ན། » འཕྲལ་དུ་མ་གནང་ཡང་ཕུག་ཏུ་གནང་ངོ་འདུག «༈ ཁང་ཕྱྭ་ཨེ་འཕྲོད་ཅེ་ན། » ལྷ་བཟང་པོ་འཁོར་བས་མཆོད་ནས་བསྟེན་ན་བཟང་། ནོར་སྟོར་ངོ་འདུག «༈ དོན་ཕྱྭ་ནི། » དོན་ཅི་བསམ་འགྲུབ་རང་ཉིད་དགའ་བས་བཟང་། «༈ མགྲོན་ཕྱྭ་ནི། » ཁ་ཟས་ཇ་ཆང་མྱུར་དུ་བཟོས་དང་མྱུར་དུ་སླེབ། «༈ ཚོང་ཕྱྭ་ནི། » ཚོང་གྲོགས་ལྷ་ཡིས་བྱས་པས་ཚོང་ཁེ་ཞིང་ཚོང་ཁ་རྒྱལ་བས་བཟང་། «༈ ཉེས་འགྱོད་ཡོད་མེད་ནི། » ཉེས་འགྱོད་མེད་པས་བཟང་། «༈ སློབ་དཔོན་ཨེ་འཕྲོད་ཅེ་ན། » སློབ་དཔོན་འདི་རང་གི་ཆོག །ཤིན་ཏུ་བཟང་། «༈ བུ་ཆུང་གི་ཆོས་ཕྱྭ་ནི། »ཚེ་རིང་ནད་མེད་འཕྲོད་པས་བཟང་། «༈ ལམ་ཕྱྭ་ནི། » ལམ་སྣ་ལྷ་ཡིས་ཁྲིད་པས་བཟང་། «༈ སྨན་པ་ཨེ་འཕྲོད་ཅེ་ན། » གཞན་ལ་མ་ཤོར་ན་འཕྲོད་པས་བཟང་། «༈ སྨན་དཔྱད་གཏར་བསྲེག་ཨེ་འཕྲོད་ཅེ་ན། » ལྷ་རྗེ་ལ་གཏང་རག་གཟོབ་དང་། འཕྲོད་ངོ་ཆེ་བས་བཟང་། «༈ ནད་པ་ཨེ་སོས་ཞེ་ན། » ནད་གཞི་ཆེ་བས་